**МОНГОЛ УЛСЫН** **ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 01 ДҮГЭЭР САРЫН 05-НЫ ӨДӨР /ПҮРЭВ ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | **Хуралдааны товч тэмдэглэл:** | 1-2 |
| 2 | **Хуралдааны дэлгэрэнгүй тэмдэглэл:** | 3-5 |
|  | 1.“Зөвлөлдөх зөвлөлийн бүрэлдэхүүнийг батлах тухай” Улсын Их Хурлын тогтоолын төсөл | 3-5 |

***Монгол Улсын Их Хурлын 2022 оны намрын ээлжит чуулганы***

***Төрийн байгуулалтын байнгын хорооны 2023 оны 01 дүгээр сарын***

***05-ны өдөр /Пүрэв гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 18 цаг 24 минутад Төрийн ордны “Их эзэн Чингис хаан” танхимд эхлэв.*

*Томилолттой:**Г.Ганболд, Ж.Ганбаатар, Ц.Мөнхцэцэг;*

*Чөлөөтэй: Ж.Батсуурь, Ё.Баатарбилэг;*

*Эмнэлгийн чөлөөтэй: А.Адъяасүрэн, М.Оюунчимэг, Ж.Сүхбаатар.*

***Нэг.“Зөвлөлдөх зөвлөлийн бүрэлдэхүүнийг батлах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох **нар байлцав.**

Ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Д.Тогтохсүрэн танилцуулав.

Танилцуулгатай холбогдуулан Улсын Их Хурлын гишүүн Ж.Мөнхбатынтавьсан асуултад ажлын хэсгийн ахлагч, Улсын Их Хурлын гишүүн Д.Тогтохсүрэн хариулж, тайлбар хийв.

Ажлын хэсгийн ахлагч, Улсын Их Хурлын гишүүн Д.Тогтохсүрэн 2023 оны 1 дүгээр сарын 04-ний өдрийн Байнгын хороогоор баталсан “Зөвлөлдөх зөвлөлийн бүрэлдэхүүнийг батлах тухай”Улсын Их Хурлын тогтоолын төслийг хүчингүй болгох горимын санал гаргав.

**Ж.Мөнхбат:** Улсын Их Хурлын гишүүн Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 **хувийн саналаар горимын санал дэмжигдлээ.**

Улсын Их Хурлын гишүүн Н.Энхболд үг хэлэв.

**Ж.Мөнхбат:** “Зөвлөлдөх зөвлөлийн бүрэлдэхүүнийг батлах тухай” Улсын Их Хурлын тогтоолын төслийг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 6

Бүгд: 11

45.5 хувийн саналаар дэмжигдсэнгүй.

Улсын Их Хурлын гишүүн Ж.Мөнхбатын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ж.Мөнхбат:** Улсын Их Хурлын гишүүн Ж.Мөнхбатын гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 **хувийн саналаар горимын санал дэмжигдлээ.**

**Ж.Мөнхбат:** “Зөвлөлдөх зөвлөлийн бүрэлдэхүүнийг батлах тухай” Улсын Их Хурлын тогтоолын төслийг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

Байнгын хорооноос гарах санал, дүгнэлтийг ажлын хэсгийн ахлагч, Улсын Их Хурлын гишүүн Д.Тогтохсүрэн Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 18 цаг 36 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

*Хуралдаан 12 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 18 цаг 36 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.МӨНХБАТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**01 ДҮГЭЭР САРЫН 05-НЫ ӨДӨР / ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 Байнгын хорооны гишүүдийн олонх хүрэлцэн ирж, ирц бүрдсэн тул 23 оны 1 дүгээр сарын 5-ны өдрийн хуралдаан нээснийг мэдэгдье. Байнгын хорооны хуралдаанаар хэлэлцэх асуудлыг танилцуулъя.

 Улсын Их Хурлын дарга Улсын Их Хурлын нэгдсэн чуулганаар санал хурааж, Зөвлөлдөх зөвлөл байгуулах тухай Улсын Их Хурлын тогтоолын төслийг Төрийн байгуулалтын байнгын хороонд буцаасан. Дахин хэлэлцүүлэхээр. Энэний дагуу Төрийн байгуулалтын байнгын хорооноос гарсан Тогтохсүрэн даргаар ахлуулсан ажлын хэсэг хуралдаж, асуудлаа нэгтгэж Төрийн байгуулалтын байнгын хороонд оруулж ирж байна. Энэ асуудлыг хэлэлцэнэ.

 Хэлэлцэх асуудал дээр саналтай гишүүн байна уу? Алга байна. Ажлын хэсгийн ахлагч Тогтохсүрэн гишүүн горимын санал гаргах юм байна. Хэлэлцэх асуудалдаа оруулъя.

**Д.Тогтохсүрэн:** Би товчхон танилцуулга хэлээдэхье. Өнөөдөр чуулганы нэгдсэн хуралданаар хэлэлцсэн. Хэлэлцүүлгийн явцад Улсын Их Хурлын олон гишүүн эмэгтэйчүүдийн төлөөлөл байхгүй байна, төлөөллийг оруул гэдэг ийм зүйл ярьсан. Энэнтэй холбогдуулаад дахиж ажлын хэсэг шалгаруулж, Байнгын хороо дахиж хуралдуул гэдэг ийм чиглэл өгсөн. Энэнтэй холбогдуулаад ажлын хэсэг хуралдаж 3-ны өдөр хуралдсан, сонгон шалгаруулсан шийдвэрээ хүчингүй болгосон.

Тэгээд дахин сонгон шалгаруулалт хийсэн. Сонгон шалгаруулалт хийхдээ бид нар ирсэн хүмүүсийнх нь ерөнхий байдлыг харж байгаад эмэгтэйчүүдийн 2 квот, эрэгтэйчүүдийн 9 квот гэж квот тогтоож байгаад, эрэгтэй дотроо тусад нь сонгон шалгаруулалт, эмэгтэй дотроо тусад нь сонгон шалгаруулалт явуулж байгаад ингээд 9, 2 болгоод ороод ирсэн. Ингээд хэлэлцэх явцад нийт 11 хүн сонгогдсон. Үндсэндээ өмнө нь сонгогдож байсан 11 хүнээс 9 хүн нь орж ирсэн. Дээр нь нэмэгдэж 2 эмэгтэй хүн орж ирсэн байгаа.

Одоо ингээд Амартүвшин, Ө.Ганхуяг, Отгонтөгс, Х.Ганбаатар, Г.Чулуунбаатар, Л.Төр-Од, Г.Галбадрах, Д.Моондой, Ц.Мандхайхатан, О.Мөнхсайхан, С.Эрдэнэбат гэсэн 11 хүн Зөвлөлийн бүрэлдэхүүнд нэр дэвшихээр сонгон шалгаруулалтад шалгарсан. Тийм учраас, ажлын хэсгээс шийдвэр гаргаж Төрийн байгуулалтын байнгын хороонд хэлэлцүүлэхээр оруулж ирж байна. Төрийн байгуулалтын байнгын хорооны гишүүд та бүгдийг дэмжиж өгөхийг хүсье.

Дээр нь горимын саналаар би юу гэх гэж байна гэхээр энэ шийдвэрийг хэлэлцэж байгаатай холбогдуулаад өмнө нь бид нар 1 сарын 4-ний өдөр энэ Төрийн байгуулалтын байнгын хорооны хурлаар Зөвлөлдөх зөвлөлд нэр дэвшүүлэх шийдвэр гаргасан юм. Тэр шийдвэрийг хүчингүй болгож байж дараагийн шийдвэр гаргах юм байгаа юм. Баярлалаа.

**Ж.Мөнхбат:** Ажлын хэсгийн ахлагчаас асуулт асууя. Өнөөдрийн ажлын хэсгийн хуралдаанд би тодорхой шалтгааны улмаас оролцож чадаагүй. Их Хурлаас буцаасан асуудал бол энэ жендерийн асуудал эмэгтэйчүүд оруулаагүй байна гэж буцаасан Төрийн байгуулалтын байнгын хороонд.

Тэгээд одоо энэ зарим нэг хүмүүс өмнө нь энэ 4-ний хуралдаанаар бүрэлдэхүүнд орсон хүмүүс хасагдаж байгаа юм байна. Энэ хүмүүс яах юм бэ? Одоо хасагдаад явах юм уу? Ер нь энэ эмэгтэйчүүд, жендерийн асуудал ийм асуудал үүсэх байсан бол ажлын хэсэг дээрээ анхнаасаа энэ асуудлыг яриад энэ зарчмаа бариад шийдчихгүй, өнгөрсөн асуудал жендерийн мэдрэмжгүй яваад энэний дараа янз бүрийн асуудал үүсэж. Тэгээд нэг хэсэг хүмүүс чинь л янз бүрийн гомдол саналтай, хэл амтай бас үлдэж байгаа юм. Ер нь бол жендерийн бодлогоо дэмжих нь зөв. Гэхдээ эхнээсээ энэ асуудлыг анхаараагүйгээс болоод ийм нөхцөл байдал үүсэж байна шүү дээ. Тэгээд энэ хасагдаж байгаа хүмүүс яах юм? Ажлын хэсгийн ахлагч Тогтохсүрэн.

**Д.Тогтохсүрэн:** Энэ Зөвлөлдөх зөвлөл чинь бол эрх мэдэлтэй том байгууллага ч биш. Гол нь зохион байгуулалт хийх газар л даа. Энэ Зөвлөлдөх зөвлөлийн үйл ажиллагаандаа хяналт тавих Хяналтын зөвлөл гэж байгаа. Ирэх 7 хоногт Зөвлөлдөх зөвлөл, Хяналтын зөвлөлөө байгуулна. Тэгэхээр би бол саяын хасах юмны өглөө орж ирсэн нэртэй хүмүүсээс бол 2 хүний нэр хасагдсан. Тийм учраас бол энийг Зөвлөлдөх зөвлөлд оруулах саналыг ажлын хэсгээс албан ёсоор Зөвлөлдөх зөвлөлд хүргүүлнэ гэж бодож байгаа. Хяналтын зөвлөлд, Хяналтын зөвлөлд. Хяналтын зөвлөлд нэрийг нь оруулахаар Зөвлөлдөх зөвлөлд хүргүүлнэ.

**Ж.Мөнхбат:** Одоо санал хураалт явуулъя. Төрийн байгуулалтын байнгын хорооны 2023 оны 1 дүгээр сарын 4-ний өдрийн хуралдаанаар хэлэлцэн Зөвлөлдөх зөвлөл байгуулах тухай Улсын Их Хурлын тогтоолын төслийг дэмжих нь зүйтэй гэсэн томьёоллоор санал хураасан санал хураалтыг хүчингүй тооцох нь зүйтэй гэсэн горимын санал гарсан. Ингээд санал хураалт явуулъя. Саяын саналын томьёоллоор.

6 гишүүн дэмжиж, 54.5 хувийн саналаар санал дэмжигдлээ. Асуулттай гишүүн байна уу? Үгтэй гишүүн байна уу? Энхболд гишүүн.

 **Н.Энхболд:** Хүчингүй болгож байгаа шалтгаанаа дурдах нь зүйтэй болов уу гэж бодож байна. Улсын Их Хурал дээр хэлэлцсэн байдлыг бичээд тиймээ, тэндээс өгсөн шийдвэр шүү дээ ер нь бол. Бид дахиж юугаа хар гэсэн тэгээд тэрүүнийгээ тогтоол дээрээ бичих нь зөв болов уу гэж санаж байна.

 **Ж.Мөнхбат:** Улсын Их Хурлын тогтоолын төсөл танилцуулъя. Зөвлөлдөх зөвлөл байгуулах тухай, Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Зөвлөлдөх санал асуулгын тухай хуулийн 8 дугаар зүйлийн 8.2 дахь хэсэг, 12 дугаар зүйлийн 12.2 дахь хэсэг, Монгол Улсын Их Хурлын 2022 оны 80 дугаар тогтоолын 5 дахь заалтыг үндэслэн Улсын Их Хурлаас ТОГТООХ НЬ:

 1.“Зөвлөлдөж шийдье” улсын хэмжээний зөвлөлдөх санал асуулгыг зохион байгуулах Зөвлөлдөх зөвлөлийг дараах бүрэлдэхүүнтэй байгуулсугай:

 1.Отгондаваагийн Амартүвшин.

 2.Гомбосүрэнгийн Галбадрах

 3.Хуягийн Ганбаатар

 4.Өлзийхутагийн Ганхуяг

 5.Цэвэгмидийн Мандхайхатан

 6.Доржийн Моондой

 7.Одонхүүгийн Мөнхсайхан

 8.Банзрагчийн Отгонтөгс, энэ Отгонтөгс гэдэг нь хаанаас орж ирж ирсэн юм бол?

 9.Лхагважавын Төр-Од

 10.Гэлэгпилийн Чулуунбаатар

 11.Сүхбаатарын Эрдэнэбат

 2.Зөвлөлдөх санал асуулгын тухай хуульд заасан чиг үүргийг хэрэгжүүлж, санал асуулгын дүнг нэгтгэж, зөвлөмж гарган Улсын Их Хуралд танилцуулахыг Зөвлөлдөх зөвлөлд даасан даалгасугай.

 3.Энэ тогтоолыг баталсан өдрөөс эхэлж дагаж мөрдсүгэй гэсэн ийм тогтоолын төсөл байна.

 Тогтоолын төсөлтэй холбогдуулж асуулттай гишүүн байна уу? Алга. Саналтай гишүүн байна уу? Алга байна. Одоо санал хураалт явуулна. Санал хураалт явуулъя. Дэмжье гэдэг саналын томьёоллоор санал хураалт.

 Би түрүүнээс хойш уг нь санал өгөөд л байгаа юм. Тэгээд энэ кноп нь ажиллахгүй юм.За юу яая даа. Хүчингүй болгоё доо энэ чинь. Миний кноп нь болсонгүй. Энэ саяын санал хураалтыг хүчингүй болгосонд тооцох санал хураалт явуулъя.

 6 гишүүн дэмжиж, 54.6 хувийн саналаар дэмжигдлээ. Санал хүчингүй болсон.

 Тогтоолын төслийг дэмжье гэдэг саналын томьёоллоор. Тэр хассан хүмүүсээ Хяналтын зөвлөлд нь заавал оруулаарай. Тэр Бат-ялалт нарын бас хүмүүс хүсэлт тавиад байгаа юм байна лээ. Төрийн бус байгууллага. Тэрийг нь заавал оруулаарай Ажлын хэсгийн ахлагч. Тэр хэн хасагдсан юм? Мягмарсүрэн, Цэрэн-Онолт 2 Хяналтын зөвлөлд орох нь байна шүү. Олонхын санал, дэмжлэг аваагүйгээр хасагдсан юм байна шүү.

 Их Хурлын тогтоолын төслийг дэмжье гэдэг саналын томьёоллоор санал хураалт явуулъя.

 6 гишүүн дэмжиж, 54.5 хувийн саналаар санал дэмжигдлээ.

 Байнгын хорооны санал, дүгнэлтийг чуулганы нэгдсэн хуралдаанд ажлын хэсгийн ахлагч Тогтохсүрэн гишүүн танилцуулна.

 Төрийн байгуулалтын байнгын хорооны энэ өдрийн хуралдаан дууслаа.

 **Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР